33. schôdza NR SR - 1.deň - B. popoludní
Dátum: 2025-03-25
Poslanec: Matovič, Igor (SLOVENSKO)
Druh vystúpenia: Vystúpenie v rozprave

61. Kolegovia, kolegyne, dovoľte mi vystúpiť k bodu, ktorý mnohí z vás beriete ako takú nejakú rutinu a že však čo tu budeme rozprávať. Jednoducho politické dohody hovoria, že tuto Richard Raši bude predsedom parlamentu, a síce ten bod sa zaradí, ale však vlastne porozprávame maximálne pár slov, ale čo by sme sa my v ňom nejako vŕtali a hrabali v jeho morálke. A ja si myslím, že práveže takéto posty a práve takáto chvíľa, kedy by sme mali rozoberať toho kandidáta, ktorý chce byť prvý medzi rovnými a ktorý chce byť predsedom parlamentu, v podstate stáť na piedestáli zákonodarnej moci na Slovensku, tak že by sme mali o jeho morálke trošku porozprávať. Nie je náhodou Richard Raši človek, ktorý v čase, kedy bol ministrom zdravotníctva, umožňoval veľmi zvláštne obstarávania, kde zrazu súťažili, akože súťažili, dvaja ľudia a tí dvaja ľudia dnes majú vedľa seba vily v Chorvátsku? Miliónové vily v Chorvátsku? Hneď v prvej rade od mora? Nie je náhodou Richard Raši človek, ktorý do jednej z tých víl pravidelne chodí so svojou rodinou, a miestni ľudia, a to máte v médiách, keď si to pozriete päť-šesť rokov dozadu, myslím, že Pluska to vtedy dávala, keď ešte stála na dobrej strane brehu a neslúžila Haščákovej mafii, tak vtedy tam tí miestni ľudia hovorili redaktorom, že čo vám šibe, on sem nechodí, on tu neplatí žiaden prenájom, však to je jeho vila . Čiže nie je náhodou Richard Raši človek, ktorý tu dlhé roky pomáhal tunelovať zdravotníctvo Pavlovi Paškovi a potom teda, keď sám bol ministrom zdravotníctva, v súčinnosti s Robertom Kaliňákom, bolo to verejné obstarávanie pri nemocnici sv. Martina za nejakých, myslím, že okolo 25 mil. eur asistoval tomuto verejnému obstarávaniu, kde vlastne súťažili dvaja ľudia a čuduj sa svete, Raši teraz do jedného vily, jedného z tých súťažiacich, ten, ktorý tú správnu, teda na mieru ušitú zákazku vyhral, tak chodí k nemu s rodinkou na dovolenku, tak? Že takéhoto si ideme zvoliť za predsedu Národnej rady? Čiže my si naozaj ideme dnes vedome, alebo vy v koalícii zvoliť za predsedu Národnej rady človeka, o ktorom včera nadácia Zastavme korupciu zverejnila informáciu, že bol tichučko ako človek zodpovedný za čerpanie eurofondov pri zákazke pre firmu jeho švagra. Zákazka na, aby som bol presný, je to zákazka na projekt integrovaného cestovného lístka v gescii ministerstva dopravy. Richard Raši je tichučko, lebo však 29 mil. ide na ten správny účet, nie? A švagor bude zrejme teda vďačný. To, že priamo vládni analytici z ministerstva financií hovoria o tej zákazke, že je predražená, že bola uzavretá expresne rýchlo, že jej podmienky boli nastavené nezmyselne prísne, a zároveň teda hovorí nadácia Zastavme korupciu, že takýto postup sa zvyčajne objavuje pri zákazkách šitých na mieru vybranej firme, tak to nám nevadí, tak? Neviem, ako ja chcem vedieť teda, že čo to je tá sedemdesiatdevina, že či to bude sedemdesiatdevina, ktorá bude slúžiť vládnej mafii bez ohľadu na morálku, bez ohľadu na verejný záujem, bez ohľadu na ochranu záujmov aj európskych občanov, ktorí nám platia a skladajú sa na tie eurofondy, alebo myslím, že v tomto prípade to bude z plánu obnovy. Chcem vedieť jednoducho, aká sedemdesiatdevina tu bude rozhodovať v tejto koalícii o otázkach verejných, a teda aká sedemdesiatdevina vlastne má v rukách v tajnej voľbe zvoliť si predsedu Národnej rady. Jasné, že chcel by som veriť na odvahu niektorého z vás, že tam vzadu za plentou budete mať odvahu prekryť si lístok a jednoducho v súlade možno s nejakým skrytým vaším svedomím to Rašimu nehodiť. Ale nie som v tejto veci naivný, myslím si, že pekne poslušne, ešte si budete nehanebne tam pri tej drevenej búdke, do ktorej sa tie lístky vkladajú, budete ukazovať zvrchu a budete pekne tam mať nejakého dobrodinca z koalície, ktorý ako skrutátor bude kontrolovať teda, že či ste správne, a poviem to znova, aby teda Gašpar sa realizoval (pobavené s pobavením), ako teliatka, aby ste znova splnili príkaz vašich predsedov politických strán. Ja si myslím osobne, že mali by ste mať odvahu v tejto chvíli, keď teda jeden z vás na základe nejakých politických dohôd sa chce stať predsedom Národnej rady, že mali by ste mať odvahu práve urobiť mu takýto politický rešerš za všetky kšefty, čo v tej politike robil. Kedy nechránil verejný záujem ľudí. Za všetky tie tisícky zbytočných úmrtí, ktoré má na svedomí. Lebo mlčal vtedy, kedy mal hovoriť, a dovoľoval tunelovať zdravotníctvo vtedy, kedy mal peniaze určené na liečbu chorých ľudí používať na liečbu chorých ľudí a ochranu ich životov. Áno, možno je to tvrdé povedať, že minister zdravotníctva za vládnu stranu SMER toho času že je zodpovedný za nejaké tisícky životov, ale je to pravda. Slovensko má dramaticky nadúmrtnosť tzv. odvrátiteľných úmrtí a práve odkedy Fico uzavrel v tom byte na Vazovovej diabolskú zmluvu s Haščákom o rozkrádaní peňazí určených na liečbu chorých ľudí, kde sa dohadovali o tom teda, že keď Haščák niečo, chce sa realizovať v zdravotníctve, nech sa páči, s dôverou sa obráť na Pali Pašku, len chcem byť informovaný o tom, kto má aký priestor. Preložené, Fico chcel byť informovaný od Haščáka, kto akú províziu za tunelovanie peňazí určených na liečbu chorých ľudí dostane. Odvtedy zomreli desiatky tisíc ľudí na Slovensku úplne zbytočne, lebo nedostali včas a adekvátnu zdravotnú starostlivosť, a tomu sa hovorí odvrátiteľné úmrtia. A za toto je priamo Richard Raši, ktorého chcete zvoliť za predsedu Národnej rady, zodpovedný. Lebo on ako minister zdravotníctva mal v prvom rade seknúť po krížoch a po prstoch finančným skupinám bez ohľadu na to, že s tými finančnými skupinami a la Haščák uzavrel diabolskú zmluvu v tom byte na Vazovovej jeho predseda Robert Fico. Ale vy nie, vám to je jedno. Vy v pohode pôjdete tam, lebo vám povedia, že tohto treba zakrúžkovať, lebo tak sa patrí. Lebo nie je morálka, nie ochrana verejného záujmu v tejto chvíli je pre vás dôležitá. Nie ochrana slabších, biednejších a chorých, kde sa mohol realizovať bývalý minister zdravotníctva Raši, ale váš osobný záujem je pre vás dôležitý. A to je presne jak cez kopirák, alibi alebo argumentácia istého Roberta Kaliňáka, ktorý takisto povedal, že nie ústavný zákon, ale jeho osobný záujem je dôležitý a ten vždy uprednostní pred tým, čo mu káže ústava. Áno, tam v tom prípade o priznaní alebo nepriznaní nejakého miliónového majetku na chorvátskom pobreží. A toto mi je ľúto. A preto som sa rozhodol aj tu vystúpiť a klopkať na vaše svedomie, aj keď viem, že asi ťažko sa z toho dutého bude niečo ozývať. Napriek tomu vám chcem povedať, že vy by ste dnes mali tieto otázky tu klásť miesto mňa. Tu by som nemal byť ja, ale mali by ste tu byť vy a pýtať sa: Milý Rišo, no chceš odo mňa dôveru, chceš odo mňa hlas a ja som sľúbil na tú ústavu, že budem hlasovať podľa svedomia a presvedčenia, ale ja nevidím na tvojom živote nič, čo by ťa oprávňovalo dnes sa stať prvým z nás. Prvý z nás stopäťdesiatich alebo sedemdesiatich deviatich, akokoľvek to zoberiete. Ale ešte raz hovorím, vás by som tu čakal, že tu budete tieto otázky jemu klásť. Že sa ho budete pýtať, že či chránil tie životy chorých, slabých v čase, kedy mal na to kompetencie, či teda ako minister informatizácie, ale najmä minister zdravotníctva, lebo osobne mňa najviac teda, keď to poviem tak, serie, keď politik do politiky príde, podvedie tých svojich voličov a mnohých chorých, slabých, starých a potom prvú vec, čo príde, tak vlastne dovolí okrádať práve tých chorých, slabých a starých a vykráda alebo dovolí vykrádať peniaze určené na liečbu chorých, slabých a starých ľudí. A toto strana SMER má napísané v DNA. Po štrnástich rokoch vlády tejto strany a jej klonu HLAS-u s asistenciou priskočjanka z SNS a na začiatku priskočjanka z HZDS. Ani v jednom rebríčku ste nás neposunuli dopredu. V každom jednom porovnávacom rebríčku v rámci krajín Európskej únie sme sa prepadli hlboko dole a v absolútnej väčšine z nich sme dnes za Rumunskom a Bulharskom. Áno, možno medzi mnohými z nás na Slovensku ešte dodnes chodíme s nosmi hore, že my tuto sa porovnávať s Rumunmi, Bulharmi, tam to je taká lúza, to sú také chudobné, zaostalé krajiny. Ale vy za 14 rokov a priamo za asistencie a aktívnej činnosti Richarda Rašiho, ktorého chcete zvoliť za predsedu Národnej rady, ste zo Slovenska urobili krajinu, ktorá je dnes v absolútnom počte týchto porovnávacích rebríčkov horšie ako Bulharsko a Rumunsko. A vy za odmenu tohto človeka, ktorý na tomto sa podieľal, idete si ho zvoliť za predsedu Národnej rady. Ak by to nebolo smutné, tak je to smiešne, ľudia. Ale keď tak na vás pozerám, tak tuším ste tu dvaja zo sedemdesiatich deviatich a možno predsedajúci. Čiže traja zo sedemdesiatich deviatich a ďalší zašití niekde tam na kluboch už popíjate, oslavujete, že dnes večer, však Riša budeme zapíjať, lebo však si ho tam zvolíme . Že vám nie je hanba, páni a dámy! Zašití, zalezení, alkoholom opojení, ešte ho prídete tam dozadu krúžkovať a potom večer sa s ním cmúľať a bozkávať, jakého ste si dobrého, krásneho predsedu Národnej rady zvolili. Ale vám by nemalo záležať na tom, že to je nejaký člen tej strany, čo to(?), krásnych ľudí, či jako si to sami sebe hovoria? Vám by malo záležať na tom, aby to bol najmorálnejší z vás. Aby to bol najschopnejší z vás. Ale tento diletant, ktorý má extrémne neschop... absolútnu neschopnosť napríklad v čerpaní eurofondov, a krásne to vidieť na číslach, tak tento nemá ani odborné, ani morálne schopnosti alebo zásluhy, aby sa stal predsedom Národnej rady. Ale vám to je jedno. Jednoducho takto káže mafiánska dohoda, vy tomu hovoríte koaličná, a jednoducho zvolíte si toho, koho niekto za vás vybral, a vy mu nepoložíte ani len jednu jedinú otázku. Lebo vám je to fuk. Vám ide o váš plat, aby ste nabudúce boli na kandidátke, aby ste urobili nejaký biznis pre tetu, bratranca alebo môjho otca brata koňa psa. To je jedno, len aby prachy boli na správnych účtoch a potom ste ochotní zahlasovať za čokoľvek. Ako hovorím, mňa to mrzí. Vy by ste tu mali byť a vy by ste sa mali pýtať, či Richard Raši chránil záujem tých chorých ľudí, keď bol ministrom zdravotníctva, alebo teda že či teda konal v ich záujme, keď dovolil svojim kamarátom, aby fiktívne súťažili pri zariaďovaní ministrer... či pardon, Nemocnice sv. Michala pod patronátom Kaliňáka, 25-miliónová zákazka, súťažili, súťažili a čuduj sa svete, my sme ich dve vily našli vedľa seba priamo v prvom rade v Chorvátsku. Toto by ste sa ho mali pýtať. Vy by ste sa ho mali pýtať, prečo teraz mlčí, keď švagrovi de facto svojím mlčaním dohodil zákazku, ktorá bola podľa vládnych analytikov, ešte raz hovorím, podľa analytikov ministerstva financií predražená, na mieru šitá, veľmi krátky čas, aby tá zákazka prebehla, za 29 mil. eur a šup ho k švagrovi Richarda Rašiho. A vám je to jedno. Lebo vy ste si povedali a vy dodržujete tradície. Áno, v tomto ste konzervatívni, lebo tie tradície dodržujete, že vyhraj voľby, môžeš všetko . To povedal nebohý Pavol Paška vtedy, keď sme mu došli na jeho biznisy a kšefty, pri cétečku, tak toto bola jeho obhajoba, že vlastne čokoľvek je možné. A vy si hovoríte, že takto môžte fungovať ďalej. A vy si myslíte, že takto sa dožijete ďalších volieb a znova vás tí ľudia zvolia. A ja pevne verím a z tohto miesta vám chcem tak trošku na proroka povedať, že nie. Po tých budúcich voľbách opäť budete sa zodpovedať spravodlivosti a všetky kšefty, čo teraz robíte a myslíte si, že nejako ich skryjete, že dáte to na Kaliňáka, že nepriznáte, alebo urobíte techtle-mechtle niekde napísané na svojho švagra, napríklad ako Raši, biznis za 29 mil. eur, tak my vám na to prídeme. A orgány činné v trestnom konaní vám na to prídu a vy si tie majetky nebudete užívať. Lebo jednoducho raz a navždy Slovensko potrebuje jednu vec, aby sme konečne si boli pred zákonom rovní. Áno, my sme to dokázali v roku 2020 až 2023. Áno, prišiel covid a iné krízy, ktoré boli tak ťažké, že nás to prevalcovalo. Ale jedna vec vtedy na 100 % platila: pred zákonom nebol nikto chránený a pred zákonom sme si boli úplne všetci rovní. Bolo to jediné obdobie, kedy policajti za existenciu samostatnej Slovenskej republiky mali absolútnu slobodu a mohli, keď boli čestní, mohli ísť po krku komukoľvek. Nikto im nedával príkazy, koho stíhať, a nikto im nedával príkazy, koho stíhať a akú kauzu majú zamiesť pod koberec. Ešte raz na záver, veľmi ma mrzí, že teraz tu nestojí nikto z vás, z koaličných poslancov, a nekladiete verejné otázky Richardovi Rašimu za jeho zneužívanie právomocí verejného činiteľa, kedy konal v neprospech chorých ľudí, kedy kvôli nemu zomreli tisícky ľudí, ktorí mohli dodnes žiť, ak by on nedovolil finančným skupinám parazitovať na peniazoch určených na liečbu chorých ľudí. Že vy sa tu nepýtate otázky v súvislosti s 29-miliónovou zákazkou pre jeho švagra a že je vám to vlastne úplne jedno. Ja viem, vy sa spoliehate na to, že vaši voliči sú hlupáci. To je vaše bohorovné presvedčenie, že vaši voliči sú hlupáci, sú sprostí a vlastne tým pádom vy môžete kradnúť jak po nebohom a oni si to neni sú schopní ani uvedomiť. A verte tomu, že práve naše akcie typu ísť k tej zlatej vani, kde sa Fico rochnil, alebo ísť k tým ukradnutým miliónovým, alebo zatajeným miliónovým vilám v Chorvátsku, aj tej rozmýšľajúcej časti vašich voličov otvárajú oči. A tak jako nám rozmýšľajúca časť vašich voličov v roku 2020 pomohla sa mafiánskej zberby zbaviť, tak takisto nám pomôže aj v budúcich voľbách. Čiže ja vám z tohto miesta chcem len to povedať, že keď vy ste sa rozhodli tohto nehodného človeka si zvoliť do čela parlamentu, my vám v opozícii nemáme šancu v tom zabrániť. My sa určite za naše hnutie nezúčastníme tejto šaškarády. Čiže keď ste si už nakúpili poslancov, ktorí vám budú stláčať a krúžkovať správne mená, tak si to dokonajte. To je vaše svedomie. My sa určite tejto voľby ani len nezúčastníme a pevne verím, že to neurobí nikto z opozičných strán. Ale zároveň vás upozorňujem, že aj keď sa budete dnes vytešovať, ako teda ste dobyli konečne po roku hádok tento post predsedu Národnej rady, a budete žiť v opojení a teraz poďme ďalej a valcujme ďalej, ešte raz vám hovorím, tie budúce voľby prehráte a my na vás vypustíme spravodlivosť. (Potlesk.)